Godātie represētie un viņu tuvinieki! Augsti godātais Politiski represēto apvienības vadītāj, Resnā kungs

Ekselences!

Ministru prezidenta kungs saeimas deputāti, ministri!

Mīļie tautieši!

Šajā dienā pirms 67 gadiem sākās viens no baisākajiem notikumiem mūsu valsts vēsturē – 1949. gada 25. marta deportācijas. Tas bija dziļš un sāpīgs cirtiens mūsu tautas sakņu sistēmā.

Ja 1941. gadā tika sagrauta neatkarīgās Latvijas valsts elite – intelektuāļi, armijas un policijas virsnieki, politiķi, ierēdņi, uzņēmēji – tad 1949. gadā tika iznīcināta latviešu zemniecība. Arestus un izvešanu uz Sibīriju pamatoja ar iespējamu atbalstu nacionālajiem partizāniem, pretošanos kolektivizācijai, vai vienkārši – ar turību un labvēlīgas attieksmes neizrādīšanu padomju varai.

Tas, ko staļiniskais režīms pirms 67 gadiem starptautiski netraucēts nodarīja Baltijas tautām Latvijā, Lietuvā un Igaunijā, bija sevišķi smags noziegums. Noziegums pret cilvēci. Un tam nav noilguma!

Baltijā veiktās deportācijas, kas notika pēc Otrā pasaules kara beigām, bija masveidīgas. 1948. gada maijā no Lietuvas uz Sibīriju izsūtīja vairāk nekā 39 000 cilvēku, jo tur bija aktīvāka nacionālā pretošanās kustība. Sekoja 1949. gada 29. janvāra lēmums par 87 000 cilvēku izsūtīšanu no Baltijas, pārsvarā tam bija jāskar lauku reģioni.

Kopumā izsūtīja 94 755 cilvēkus. No Latvijas – vairāk kā 42 tūkstošus, no Lietuvas – 32 tūkstošus, no Igaunijas – gandrīz 21 tūkstoti cilvēku. Sibīrijā nonāca 42 tūkstoši sieviešu un vairāk nekā 27 tūkstoši bērnu. Vairāk kā 95% no izsūtītajiem bija Baltijas pamatnācijas – latvieši, lietuvieši un igauņi. Izsūtītajiem tīši tika radīti tādi dzīves apstākļi, lai tos pilnīgi vai daļēji iznīcinātu.

Latvijā grūti atrast ģimeni, kuru šīs deportācijas neskāra tieši vai radu lokā. Arī mana dzimta mērojusi šos sāpju ceļus. Un mums jāpiemin un jāciena savu pagātni. Tādēļ, lai spētu stiprāk noticēt savai nākotnei. Tādēļ, lai ar pateicību pieņemtu savu šodienu.

Tieši tādēļ Okupācijas muzejam ir jābūt, kur tas šobrīd atrodas, un tam blakus vistuvākajā laikā ir jāpaceļas Nākotnes namam.

Mūsu šodiena nav vienkārša. Arī tai nepieciešama sava varonība. Esam iemācījušies uz deportācijām palūkoties no ikdienas varonības skatpunkta – kā, neraugoties uz rupjo fizisko pārspēku, līdzcilvēki mēģināja glābt represijām nolemtos – brīdināja, slēpa un centās pretoties. Šādi stāsti patiesi iedvesmo. Tie dod sparu, kas mums visiem tik ļoti nepieciešams šodien, lai ne vien ticētu savai nākotnei, bet arī spētu to veidot pēc savas gribas.

Šodiena nav vienkārša. Mēs šeit esam pulcējušies tikai trīs dienas pēc nežēlīgajiem terora aktiem Briselē, ko taču dēvē par Eiropas sirdi. Eiropa ir sastapusies ar jauna tipa terorismu, ar ko pirmo reizi Rietumu pasaule saskārās 11. septembrī 2001. gadā, ar to, ko nesen piedzīvoja Francija. Tagad tas barbariski ielauzies Briselē, kur ik dienas strādā arī simtiem cilvēku no Latvijas. Šis terorisms ir vērsts pret mūsu civilizācijas pašiem pamatiem, pret to civilizēto sabiedrību, ko uzskatām par eiropeiskās un arī latviskās dzīves ziņas iemiesojumu.

Šis jaunā veida terorisms vēršas pret mūsu pamatvērtībām, arī tām, kas ierakstītas mūsu Satversmes preambulā – ka Latvija ir demokrātiska, tiesiska, sociāli atbildīga un nacionāla valsts. Var pārņemt biedējoša sajūta, īpaši tad, ja papildus tas viss notiek uz plašas migrācijas krīzes fona. Ko darīt? Kā ar to cīnīties?

Ir tikai viens veids, un tā ir nepieciešamība Eiropai atrast jaunu sadarbības un savas pastāvēšanas paradigmu. Ir jāatrod jauns centrtieces spēks, kas spēj mūs saturēt kopā – spēcīgā Eiropas kopienā, kurā katrs neskatās uz savu pusi; spēcīgā NATO, kuru neviens nespēj vājināt; konstruktīvā Baltijas valstu sadarbībā un uzticamā līdzcilvēku pleca sajūtā mūsu Latvijā.

Tas, ka mēs šeit, pie Brīvības pieminekļa, šodien esam visi kopā, dod jaunu motivāciju ticēt un uzticēties savai valstij. Savai Latvijai.

Es to uzskatu par ļoti nozīmīgu faktu, ka šodien Daugavā pie Rīgas ir noenkurojušies NATO kuģi. Tie demonstrē NATO solidaritāti.

Deportācijas notika un bija iespējamas tāpēc, ka Latvija bija pazaudējusi savu suverenitāti. Sabiedroto klātbūtne mums šodien sniedz jaunu un spēcīgu pamatu ticēt, ka 25. marts mūsu vēsturē vairs neatgriezīsies.

Tas arī ir mūsdienu Latvijas spēka avots – mūsu ticībā, uzticībā un gatavībā celt un aizsargāt savu valsti kopā ar uzticamiem sabiedrotiem.

Dievs, svētī Latviju!